b'\n_START_ARTICLE_\nSlavko Je\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v \xc5\xa0t. Vidu pri Vipavi, sedaj Podnanos. Tu je obiskoval tudi dve leti ve\xc4\x8derno me\xc5\xa1\xc4\x8dansko \xc5\xa1olo, po osvoboditvi pa v Beogradu politi\xc4\x8dno \xc5\xa1olo. Italijansko vojsko je slu\xc5\xbeil v letih 1940\xe2\x88\x921943, najprej v pokrajini Traviso, od junija 1940 pa na Siciliji. Narodnoosvobodilni borbi se je pridru\xc5\xbeil 12. avgusta 1943. V Gradnikovi brigadi je bil najprej pomo\xc4\x8dnik politi\xc4\x8dnega komisarja \xc4\x8dete, od oktobra do sredine novembra 1943 je obiskoval politi\xc4\x8dni te\xc4\x8daj na Vojskem, potem pa je do konca vojne kot politi\xc4\x8dni komisar opravljal razne dol\xc5\xbenosti na Primorskem. Po osvoboditvi je bil od 9. julija do 9. septembra vodja odseka 4. brigade KNOJ, potem pa do 29. novembra 1945 v tej brigadi vodja oboro\xc5\xbeitvenega oddelka. Po \xc5\xa1olanju v Beogradu je imel kot partijski funkcionar razne politi\xc4\x8dne, gospodarske, organizacijske in propagandne zadol\xc5\xbeitve v Postojni, Ilirski Bistrici, Ljubljani in Se\xc5\xbeani. V letih 1957\xe2\x88\x921960 je bil predsednik Ob\xc4\x8dinskega ljudskega odbora Ajdov\xc5\xa1\xc4\x8dina, potem predsednik Okrajnega ljudskega odbora Nova Gorica. Leta 1962 je bil kratek \xc4\x8das upravnik Splo\xc5\xa1ne bolni\xc5\xa1nice \xc2\xbbDr. Franca Derganca\xc2\xab v Novi Gorici, po selitvi v Koper pa je postal direktor in glavni urednik Primorskih novic, kar je ostal do upokojitve leta 1969.'